Na temelju članka 26.stavka 2., članka 33, članka 44. i članka 48.stavka 2. Zakona o komunalnom gospodarstvu („Narodne novine“, br. 68/18 i 110/18), članka 32. Statuta Općine Biskupija, („Službeni vjesnik Šibensko-kninske županije“, broj 9/09, 4/11, 8/12, 4/13, 2/18, 5/19, 3/20 i 3/21), Općinsko vijeće Općine Biskupija na 3. sjednici održanoj 09.rujna 2021.godine, donosi

O D L U K U

o komunalnim djelatnostima

I. OPĆE ODREDBE

Članak 1.

Ovom odlukom o komunalnim djelatnostima (u daljnjem tekstu: Odluka) određuju se komunalne djelatnosti koje se obavljaju na području Općine Biskupija, način i uvjeti njihovog obavljanja, te druga pitanja od značaja za obavljanje komunalne djelatnosti na području Općine Biskupija.

II. VRSTE KOMUNALNIH DJELATNOSTI

Članak 2.

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu:komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Biskupija (u daljnjem tekstu:uslužne komunalne djelatnosti).

Članak 3.

Na području Općine Biskupija obavljaju se sljedeće komunalne djelatnosti kojima se osigurava održavanje komunalne infrastrukture:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete.

Članak 4.

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšavanja elemenata ceste, osiguranja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje ceste.

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osi građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnju i ispuštanju oborinskih i drugih otpadnih voda.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločanih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje puteva, zelenih i drugih površina unutar groblja.

Pod održavanjem čistoće javnih površina podrazumijeva se čišćenje površina javne manjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 5.

Na području Općine Biskupija obavljaju se sljedeće uslužne komunalne djelatnosti:

1.usluge ukopa pokojnika

2.obavljanje dimnjačarskih poslova

3.komunalni linijski prijevoz putnika

Članak 6.

Pod uslugama ukopa pokojnika podrazumijevaju se ispraćaj i ukop unutar groblja u skladu s posebnim propisima.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

Pod komunalnim linijskim prevozom putnika podrazumijeva se javni cestovni prijevoz putnika na linijama unutar zona koje Odlukom utvrđuje Općinsko vijeće.

U sklopu obavljanja uslužnih djelatnosti iz stavka 1. ovog članka može se osigurati i građenje i/ili održavanje komunalne infrastrukture potrebno za obavljanje tih djelatnosti.

Članak 7.

Osim komunalnih djelatnosti iz članaka 3. i 5. ove Odluke, od lokalnog je značenja za Općinu Biskupija i obavljanje sljedećih komunalnih djelatnosti:

1.dezinfekcija, dezinsekcija i deratizacija (provođenje obavezne preventivne dezinfekcije, dezinsekcije i deratizacije radi sustavnog suzbijanja insekata i glodavaca)

2.veterinarsko-higijeničarski poslovi (hvatanje i zbrinjavanje pasa i mačaka bez nadzora te uklanjanje uginulih pasa, mačaka i drugih životinja s javnih površina)

III. ORGANIZACIJSKI OBLICI OBAVLJANJA KOMUNALNIH DJELATNOSTI

Članak 8.

Komunalne djelatnosti na području općine Biskupija mogu obavljati:

1. Trgovačko društvo čiji je osnivač Općine Biskupija,

2. Pravne ili fizičke osobe na temelju ugovora o koncesiji,

3. Pravne ili fizičke osobe na temelju pisanog ugovora o obavljanju komunalnih djelatnosti.

IV. POVJERAVANJE KOMUNALNIH DJELATNOSTI TRGOVAČKIM DRUŠTVIMA KOJIMA JE OSNIVAČ OPĆINA BISKUPIJA

Članak 9.

Trgovačkom društvu Komunalno društvo Biskupija d.o.o. Orlić, Trg Ivana Meštrovića br. 1., 22300 Knin povjerava se obavljanje slijedećih komunalnih djelatnosti iz članka 3.i 5.ove odluke:

1. održavanje nerazvrstanih cesta u dijelu koji se odnosi na redovno održavanje

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. usluge ukopa pokojnika

Trgovačko društvo Komunalno društvo Biskupija d.o.o. obavljati će komunalne djelatnosti sukladno ovoj Odluci, posebnim propisima kojima se regulira obavljanje pojedine djelatnosti i odlukama Općinskog vijeća donesenih sukladno tim propisima, a na temelju ugovora koji zaključuje općinski načelnik na osnovu godišnjeg Programa održavanja komunalne infrastrukture Općine Biskupija kojim se utvrđuje opseg obavljanja komunalnih poslova.

Obavljanje komunalnih djelatnosti iz stavka 1.ovog članka povjerava se Komunalnom društvu Biskupija d.o.o. na neodređeno vrijeme.

Trgovačko društvo iz stavka 1.ovog članka dužno je obavljati povjerene komunalne djelatnosti kao javnu službu i u potpunosti u skladu s načelima na kojima se temelji komunalno gospodarstvo sukladno Zakonu o komunalnom gospodarstvu, te godišnje podnijeti izvješće o radu.

V. POVJERAVANJE KOMUNALNIH DJELATNOSTI PRAVNIM ILI FIZIČKIM OSOBAMA NA TEMELJU UGOVORA O KONCESIJAMA

Članak 10.

Pravne ili fizičke osobe na temelju ugovora o koncesiji na području Općine Biskupija mogu obavljati sljedeće komunalne djelatnosti:

1.obavljanje dimnjačarskih poslova,

2.komunalni linijski prijevoz putnika.

Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. na vrijeme od najduže 5 godina, temeljem Odluke Općinskog vijeća.

Članak 11.

Na sva pitanja u vezi koncesija, uključujući i pitanje načina obračuna naknade za koncesiju, koja nisu uređena Zakonom o komunalnom gospodarstvu na odgovarajući se način primjenjuju propisi kojima se uređuju koncesije.

Naknada za koncesiju uplaćuje su u korist proračuna općine Biskupija na način određen Zakonom o koncesijama.

VI. POVJERAVANJE KOMUNALNIH DJELATNOSTI PRAVNIM ILI FIZIČKIM OSOBAMA NA TEMELJU PISANOG UGOVORA O POVJERAVANJU OBAVLJANJA KOMUNALNIH DJELATNOSTI

Članak 12.

Pravne ili fizičke osobe na temelju pisanog ugovora o povjeravanju komunalnih djelatnosti na području Općine Biskupija mogu obavljati sljedeće komunalne djelatnosti:

1. održavanje nerazvrstanih cesta u dijelu koji se odnosi na izvanredno održavanje

2. održavanje javne rasvjete,

3. dezinfekcija, dezinsekcija i deratizacija,

4. veterinarsko-higijeničarski poslovi.

Članak 13.

Ugovor o povjeravanju komunalnih djelatnosti u ime općine Biskupija sklapa općinski načelnik.

Ugovor iz stavka 1.ovog članka sadrži:

1. komunalnu djelatnost za koju se sklapa ugovor,

2. vrijeme na koje se sklapa ugovor,

3. vrstu i opseg komunalnih usluga,

4. način određivanja cijene komunalnih usluga te način i rok plaćanja izvršenih usluga,

5. jamstvo izvršitelja o ispunjenju ugovora.

Ugovor o povjeravanju komunalnih djelatnosti sklapa se na period od 1 do 4 godine.

Članak 14.

Postupak odabira osoba s kojima se sklapaju ugovori o povjeravanju obavljanja komunalnih djelatnosti, te sklapanje ugovora, provedba i izmjene ugovora provode se prema Zakonu o javnoj nabavi.

VII. PRIJELAZNE I ZAVRŠNE ODREDBE

Članak 15.

Danom stupanja na snagu ove Odluke prestaje važiti Odluka o komunalnim djelatnostima koje se mogu obavljati na temelju pisanog ugovora o obavljanju komunalne djelatnosti („Službeni vjesnik Šibensko-kninske županije“, br. 14/14 i Odluka o komunalnim djelatnostima koje se obavljaju na temelju koncesije („Službeni vjesnik Šibensko-kninske županije“, br. 6/15).

Članak 16.

Ova odluka stupa na snagu osmog dana od dana objave u „Službenom vjesniku Šibensko-kninske županije“.

KLASA:363-02/21-01/4

URBROJ:2182/17-01-21-01

Orlić, 09.rujna 2021.godine

OPĆINSKO VIJEĆE

OPĆINE BISKUPIJA

PREDSJEDNIK

Dragan Vukmirović